Z-sukupolvi

Z-sukupolvi eli zoomerit on milleniaalien eli Y-sukupolven ja alfa-sukupolven välissä syntynyt sukupolvi eli väestökohortti. Z-sukupolvi on syntynyt 1990-luvun lopulla ja 2000-luvun alussa. Eri lähteissä syntymävuosia on rajattu eri tavoin, kuten 1997–2012, 1996–2010, tai jo 1995–2009.

Maailmanlaajuisesti Z-sukupolvi on suurin väestöryhmä, 32 prosenttia maailman väestöstä. Internet, älypuhelimet ja sosiaalinen media ovat sukupolven arkea. Tutkimusten mukaan Z-sukupolven yleisiä arvoja ovat yksilöllisyys ja tasa-arvoisuus.

 Sukupolven tunnuspiirteitä 

pienois|pysty|Koululakko ilmaston puolesta 2019.
Koko maailman mittakaavassa Z-sukupolvi on väestöryhmistä suurin, 32 prosenttia globaalista väestöstä. 

Taloustutkimuksen tutkimuspäällikkö Juho Rahkosen (2020) mukaan Z-sukupolvi on kasvanut rajattoman informaation maailmassa ja osaa hankkia tietoa itse. Z-sukupolven nuoruutta varjostaa ekologinen, poliittinen ja taloudellinen epävarmuus.

 Arvot ja elämäntavat 

pienois|pysty=0.65|Muusikko Billie Eilish (s. 2001).
Arvotutkimusten mukaan Z-sukupolven arvoja ovat ennen kaikkea yksilöllisyys ja tasa-arvoisuus. Sukupolvi suhtautuu myönteisesti esimerkiksi kulttuuriseen moninaisuuteen, erilaisiin seksuaalisiin suuntautumisiin ja sukupuolivähemmistöihin. Toisaalta nuorten arvomaailmat ovat yhtä aikaa polarisoituneet ja sukupuolittuneet: nuorten naisten arvomaailma on aiempaa liberaalimpi ja nuorten miesten konservatiivisempi etenkin Euroopan ja Pohjois-Amerikan maissa sekä vauraammissa Aasian maissa, kuten Etelä-Koreassa. Naisten ja miesten asenteet ovat jakautuneet etenkin seksuaalisuuteen ja sukupuoleen, maahanmuuttoon ja rasismiin sekä ilmastonmuutokseen suhtautumisessa.

Ruotsin Nuorisobarometri 2024 kuvaa z-sukupolvea turvallisuushakuiseksi: terveyttä ja perhettä arvostetaan. Sukupolven työmoraalin ennustetaan olevan kunnossa.

Taloustutkimus Oy:n vuoden 2022 kyselyn mukaan Z-sukupolvi kokee selvästi enemmän ympäristöahdistusta kuin vanhemmat ikäpolvet. Kolme neljästä vastaajasta koki suurta huolta ilmastonmuutoksesta ja yli puolet luonnon monimuotoisuuden köyhtymisestä. Z-sukupolven edustajat arvostavat usein ekologisesti kestävämpää elämäntapaa ja kuluttamista.

Kouluterveyskyselyn mukaan 2010-luvulla Suomen nuorista entistä harvempi tupakoi, käytti alkoholia ja harrasti humalajuomista. Tupakka ei ollut 2010-luvun nuorille enää samalla tavalla aikuisuuden tunnus kuin aiemmin. Toisaalta taas nuorten nuuskan käyttö lisääntyi muiden päihteiden käytön vähentyessä.

Z-sukupolvi suosii videopohjaisia sosiaalisen median palveluja kuten mobiilisovellus Tiktokia. Facebook on jäänyt vanhempien sukupolvien kanavaksi.

Eräs merkittävistä Y- ja Z-polvien eroista aiempiin sukupolviin on, että uskonnon merkitys on heikompi kuin aiemmilla sukupolvilla. Sama ilmiö esiintyy kaikissa länsimaissa. Vuonna 2019 julkaistun kyselyn mukaan 16 prosenttia 15–40-vuotiaista suomalaisista uskoi kristinuskon Jumalaan.

 Vuoden 2025 protestit 

Keniassa Z-sukupolvi meni jo vuonna 2024 kaduille ja sosiaaliseen mediaan vaatimaan hallituksen vastuuta ja uudistuksia. Rauhanomaisiin mielenosoituksiin on vastattiin kesällä 2025 poliisiväkivallalla, sieppauksilla ja hyvin koordinoidulla yrityksellä vaientaa toisinajattelijat. Kansannousu paljasti maan demokratiahankkeen syvät halkeamat.

Vuonna 2025 Z-sukupolven protestit laajenivat. Mielenosoittajat vastustavat tavallisesti korruptiota ja eliitin etuoikeuksia ja vaativat parempaa toimeentuloa. Nepalin mielenosoitukset kaatoivat maan hallituksen. Syyskuussa alkoivat Marokon mielenosoitukset maan kymmenessä kaupungissa ja Madagaskarin mielenosoitusten jälkeen maan presidentti pakeni maasta. Joulukuussa erityisesti Z-sukupolven edustajista koostuneet mielenosoitukset johtivat Bulgarian pääministerin Rosen Željazkovin eroon.

 Lähteet 

 Aiheesta muualla 

Luokka:Sukupolvet
Luokka:Suomen väestö
Luokka:Seulonnan keskeiset artikkelit